অন্তর্মুখী মারুফের মনে এক দ্বন্দ্ব এখনো কাজ করছে যা উপস্থিত তাঁর ছবিতে। দেশ ছেড়ে চলে গেছেন বটে, কিন্তু এখন জেনারেশনের অভিবাসীর মতো, দেশ সবসময় সঙ্গে থাকে। শাহাবুদ্দিন এক চমৎকার উদাহরণ। কিন্তু দীর্ঘদিন ইউরোপে থাকলে তার একটা প্রভাবও পড়ে, সেই মননে অনেকে আচ্ছন্ন হয়ে যান, যেমন মনিরুল ইসলাম। তিনি আত্মস্থ করেছেন ইউরোপীয় সংস্কৃতি। মারুফের ক্ষেত্রে তা ঘটেনি। ফলে তাঁর ক্যানভাসজুড়ে মোটা দাগে রঙের প্রপাত। তাঁর ছবির সামনে দাঁড়ালে মনে হয়, রঙের প্রপাতের সঙ্গে দাঁড়িয়ে, শোনা যায় সেই প্রপাতের নিনাদ এবং তা একসময় আচ্ছন্ন করে ফেলে সত্তা। তাঁর রং এক অর্থে দেশীয়। যেমন, এদেশের প্রাথমিক রঙের পাশাপাশি অবস্থান। মারুফের উপস্থাপনে এভাবে দেশের নির্যাস আর ইউরোপীয় মননে তৈরি হয় টেক্সচার, ফর্ম, রেখা।